钦定古今图书集成/理学汇编/文学典/第235卷 > 《晋书》 > 《乐志》
## 钦定古今图书集成/理学汇编/文学典/第235卷 > 《晋书》 > 《乐志》

汉时有短箫铙歌之乐，其曲有《朱鹭》《思悲翁》《艾如》《张
上之》《回雍离》《战城南》《巫山高》、“《将进酒》《君马黄》”、《上陵》《有
所思》《雉子斑》《圣人出》、“《芳树》《上邪临》《高台》《远如期》”、《石留》
《务成》《元云》《黄爵行》《钓竿》等曲，列于鼓吹，多序战阵之
事。及魏受命，改其十二曲，使缪袭为词，述以功德代
汉。改《朱鹭》为“楚之平”，言魏也；改《思悲翁》为《战荥阳》，言
曹公也。改“艾如张”为“获吕布”，言曹公东围临淮，擒吕
布也。改《上之回》为“克官渡”，言曹公与袁绍战，破之于
官渡也。改《雍离》为“旧邦”，言曹公胜袁绍于官渡，还谯
收藏死亡士卒也。改“战城南”为“定武功”，言曹公初破
邺，武功之定，始乎此也。改《巫山高》为“屠柳城”，言曹公
越北塞，历白檀，破三郡乌桓于柳城也。改《上陵》为《平
南荆》，言曹公平荆州也。改《将进酒》为《平关中》，言曹公
征马超，定关中也。改《有所思》为《应帝期》，言文帝以圣
德受命，应运期也。改《芳树》为《邕熙》，言魏氏临其国，君
臣邕穆，庶绩咸熙也。改《上邪》为《太和》，言明帝继体承
统，太和改元，德业流布也。其馀并同旧名。是时吴亦
使韦昭制十二曲名以述功德。受命。改《朱鹭》为《炎精
缺》，言汉室衰，孙坚奋迅猛志，念在匡救，王迹始乎此
也。改《思悲翁》为“汉之季”，言坚悼汉之微，痛董卓之乱，
兴兵奋击，功盖海内也。改《艾如张》为《摅武师》，言权卒
父之业而征伐也。改《上之回》为《乌林》，言魏武帝既破
荆州，顺流东下，欲来争锋，权命将周瑜逆击之于乌
林而破走也。改《雍离》为《秋风》，言权悦以使人，人忘其
死也。改《战城南》为“克晥城”，言魏武志图并兼，而权亲
征破之于晥也。改《巫山高》为《关背德》，言蜀将关羽背
吴德，权引师浮江而擒之也。改《上陵曲》为《通荆州》，言
权与蜀交好齐盟，中有关羽，自失之𠎝，终复初好也。
改《将进酒》为《章洪德》，言权章其大德而远方来附也。
改《有所思》为《顺历数》，言权顺箓图之符而建大号也。
改《芳树》为《承天命》，言其时主圣德践位，道化至盛也。
改《上邪曲》为《元化》，言其时主修文武，则天而行，仁泽
流洽，天下喜乐也。其馀亦用旧名不改。及武帝受禅，
乃令傅元制为二十二篇，亦述以功德代魏。改《朱鹭》
为《灵之祥》，言宣帝之佐魏，犹虞舜之事尧，既有石瑞
之征，又能用武以诛孟达之逆命也。改《思悲翁》为“宣
受命”，言宣帝御诸葛亮，养威重，运神兵，亮震怖而死
也。改《艾如张》为“征辽东”，言宣帝陵大海之表，讨灭公
孙氏而枭其首也。改《上之回》为“宣辅政”，言宣帝圣道
深远，拨乱反正，网罗文武之才，以定二仪之序也。改
《雍离》为“时运多难”，言宣帝致讨吴方，有征无战也。改
《战城南》为“景龙飞”，言景帝克明威教，赏顺夷逆，隆无
疆，崇洪基也。改《巫山高》为“平玉衡”，言景帝一万国之
殊风，齐四海之乖心，礼贤养士而纂洪业也。改《上陵为“文皇统百揆”，言文帝始统百揆，用人有序，以敷太
平之化也。改《将进酒》为《因时运》，言因时运变，圣谋潜
施，解长蛇之交，离群桀之党，以武济文，以迈其德也。
改《有所思》为《惟庸蜀》，言文帝既平万乘之蜀，封建万
国，复五等之爵也。改《芳树》为《天序》，言圣皇应历受禅，
弘济大化，用人各尽其才也。改《上邪》为《大晋承运期》，
言圣皇应箓受图，化象神明也。改《君马黄》为《金灵运》，
言圣皇践祚，致敬宗庙，而孝道行于天下也。改《雉子
斑》为“于穆我皇”，言圣皇受禅，德合神明也。改《圣人出》
为《仲春振旅》，言大晋申文武之教，畋猎以时也。改《临
高台》为《夏苗田》，言大晋畋狩顺时，为苗除害也。改《远
如期》为《仲秋狝田》，言大晋虽有文德，不废武事，顺时
以杀伐也。改《石留》为《顺天道》，言仲冬大阅，用武修文，
大晋之德配天也。改《务成》为“唐尧”，言圣皇陟帝位，德
化光四表也。“《元云》依旧名”，言圣皇用人各尽其材也。
改《黄爵行》为《伯益》，言赤乌衔书，有周以兴。今圣皇受
命，神雀来也。《钓竿》依旧名，言圣皇德配尧舜，又有吕
望之佐，济大功致太平也。其辞并列之于后云。〈歌辞不录〉
鼙舞，未详所起，然汉代已施于燕享矣。傅毅、张衡所
赋，皆其事也。旧曲有五篇：一《关东有贤女》，二、《章和二
年中》，三《乐久长》，四《四方皇》，五《殿前生桂树》，其辞并亡。
曹植《鼙舞诗序》云：“故汉灵帝西园鼓吹有李坚者，能
鼙舞。遭世荒乱，坚播越关西，随将军段煨。先帝闻其
旧伎，下书召坚，坚年逾七十，中间废而不为。”又古曲
甚多谬误，异代之文，未必相袭，故依前曲作新歌五
篇，及泰始中，又制其辞焉。其舞故常二八，桓元将僭
位，尚书殿中郎袁明子启增满八佾，泰始中歌辞，今
列之后云。

拂舞，出自江左，旧云吴舞，检其歌，非吴辞也。亦陈于
殿庭。杨泓序云：“自到江南，见《白符舞》，或言《白凫鸠舞》，
云有此来数十年矣。察其辞旨，乃是吴人患孙皓虐
政，思属晋也。”今列之于后云。

鼓角横吹曲。鼓，按《周礼》以鼖鼓鼓军事。角，说者云，蚩
尢氏帅魑魅与黄帝战于涿鹿，帝乃命始吹角为龙
鸣以御之。其后魏武北征乌丸，越沙漠而军士思归，
于是减为中鸣，而尢更悲矣。

胡角者，本以应胡笳之声，后渐用之，横吹有双角，即
胡乐也。张博望入西域，传其法于西京，惟得《摩诃兜
勒》一曲。李延年因胡曲更造新声二十八解，乘舆以
为武乐，后汉以给边，和帝时万人将军得之。魏晋以
来二十八解不复具存。用者有《黄鹄》《垄头》《出关》《入关》
《出塞》《入塞》《折杨柳》《黄覃》《子赤》《之杨》《望行人》十曲。按魏、
晋之世，有孙氏善弘旧曲，宋识善击节唱和，陈左善
清歌，列和善吹笛，郝索善弹筝，朱生善琵琶，尤发新
声。故傅元著书曰：“人若钦所闻而忽所见，不亦惑乎。
设此六人生于上世，越今古而无俪，何但夔、牙同契
哉！”按此说，则自兹以后，皆孙、朱等之遗则也。

《相和》，汉旧歌也。丝竹更相和，执节者歌。本一部，魏明
帝分为二，更递夜宿。本十七曲，朱生、宋识、列和等复
合之为十三曲。

但歌四曲。自汉世无弦节，作伎最先唱，一人唱，三人
和。魏武帝尢好之。时有宋容华者，清彻好声，善唱此
曲，当时之特妙。自晋以来不复传，遂绝。

凡乐章古辞，今之存者，并汉世《街陌谣讴》《江南可采
莲》、“《乌生十五子》《白头吟》”之属也。

《吴歌》杂曲，并出江南，东晋以来，稍有增广。

《子夜歌》者，女子名子夜，造此声。孝武太元中，琅邪王
轲之家有鬼歌《子夜》，则子夜是此时人也。

《凤将雏歌》者，旧曲也。应璩《百一诗》云“言是《凤将雏》”，然
则其来久矣。

《前溪歌》者，车骑将军沈充所制。

《阿子及懽闻歌》者，穆帝升平初，歌毕，辄呼“阿子汝闻
不”语。在《五行志》。后人衍其声，以为此二曲。

《团扇歌》者，中书令王珉与嫂婢有情，爱好甚笃，嫂捶
挞婢过苦，婢素善歌，而珉好捉白团扇，故制此歌。
《懊憹歌》者，隆安初俗闻讹谣之曲，语在《五行志》。
《长史变》者，司徒左长史王𫷷临败所制。

凡此诸曲，始皆徒歌，既而被之弦管。又有因丝竹金
石，造歌以被之，魏世《三调歌辞》之类是也。

《杯柈舞》，按太康中天下为晋世宁舞，务手以按杯柈，
反复之。此则汉世惟有《柈舞》，而晋加之以杯，反复之
也。

《公莫舞》，今之巾舞也。相传云项庄舞剑，项伯以袖隔
之，使不得害汉高祖，且语项庄云“公莫。”古人相呼曰
公，言公莫害汉王也。今之用巾，盖像项伯衣袖之遗
式。然按《琴操》有《公莫渡河曲》，然则其声所从来已久，
俗云项伯，非也。

《白纻舞》，按舞辞有巾袍之言，纻本吴地所出，宜是吴
舞也。晋《俳歌》又云：“皎皎白绪，节节为双。”吴音呼绪为
纻，疑白纻即白绪也。

《铎舞歌》一篇，《幡舞歌》一篇，《鼓舞伎》六曲，并陈于元会